Nelspruit-plaasaanval ná beurtkragGerhard Kunneke (69) en sy vrou, Lynette (67), is Donderdagaand op hul plaas naby Nelspruit aangeval, kort nadat hulle beurtkrag gehad het. Volgens Hi-Tech Security, ‘n veiligheidsmaatskappy in Nelspruit, is Gerhard oorval nadat hy buite toe gestap het om sy kragopwekker af te skakel nadat hulle beurtkrag gehad het. Maroela Media het vroeër berig Gerhard is deur tussen drie en vyf verdagtes oorval en vermoedelik met ‘n graaf aangerand. Volgens Hi-Tech is Lynette in die gesig geslaan en gedwing om die kluis oop te sluit. Kol. Leonard Hlati, woordvoerder van die polisie, het gesê die rowers het met vier vuurwapens, twee televisies en selfone, met ŉ gesamentlike waarde van R50 000, gevlug. Veiligheidsbeamptes van Hi-Tech was binne minute op die toneel en het die Kunneke-egpaar na ‘n nabygeleë hospitaal geneem. Hi-Tech het intussen ‘n foto van Gerhard in die hospitaal op Facebook gelaai. “Ons is baie jammer dat die familie hierdeur moes gaan en het besluit om die foto vir die publiek te wys sodat almal die brutaliteit kan sien waaraan slagoffers tydens plaasaanvalle onderwerp word.” Hlati het ŉ beroep gedoen op enigiemand met meer inligting om met lt.kol. Erold Ströh by 079 497 6817 in verbinding te tree.